b'\n_START_ARTICLE_\nBeatni\xc5\xa1ka generacija\n_START_PARAGRAPH_\nBeatni\xc5\xa1ka generacija (beatniki) je skupina ameri\xc5\xa1kih knji\xc5\xbeevnikov, ki je postala znana v 50. letih 20. stoletja._NEWLINE_Najpomembnej\xc5\xa1i predstavniki so Allen Ginsberg s pesmijo Howl, Jack Kerouac z romanom Na cesti in William S. Burroughs z romanom Goli obed._NEWLINE_Njihova dela so ve\xc4\x8dinoma avtobiografske narave in zaznamovana z drogami, s spolnostjo, tematizacijo religij in z \xc5\xbeivljenjem na dru\xc5\xbebenem dnu. Na splo\xc5\xa1no so avtorji usmerjeni predvsem proti tradicionalnim ameri\xc5\xa1kim vrednotam in obstoje\xc4\x8dim dru\xc5\xbebenim normam. Ve\xc4\x8dina njihovih del je iz\xc5\xa1la leta 1957.\n_START_SECTION_\nUniverza Columbia\n_START_PARAGRAPH_\nBeatniki so se spoznali leta 1944 v New Yorku. Kerouac in Ginsberg sta obiskovala Univerzo Columbia. Kasneje se jima je pridru\xc5\xbeil \xc5\xa1e Burroughs, ki je takrat \xc5\xbee diplomiral na Harvardu. Pomemben vpliv na vse sta imela Ken Kasey, avtor Leta nad kukavi\xc4\x8djim gnezdom, ki se je v gibanje vklju\xc4\x8dil na koncu 50. let in iz njega po nekaj letih izstopil, in Neal Cassady, ki je najbolj vplival na Ginsberga, z njim je imel tudi romanti\xc4\x8dno afero. V koncu 40. let sta s Kerouacem naredila ve\xc4\x8d izletov po Ameriki, ki so osrednja tema romana Na cesti. Cassadyjev besedni slog je zelo spontan, z njim je \xc5\xa1e najbolj navdu\xc5\xa1il Kerouaca.\n_START_SECTION_\nKriminalna preteklost\n_START_PARAGRAPH_\nBurroughs je bil zelo zgodaj vpleten v kriminal na Times Squaru, preprodajal je ukradeno robo in mamila. Ponesre\xc4\x8di je ubil svojo \xc5\xbeeno._NEWLINE_Ginsberga so leta 1949 ujeli in aretirali, ko je preva\xc5\xbeal avto, napolnjen z ukradenimi predmeti._NEWLINE_Ko je Carr 1944 ubil Kammerja (oba sta bila beatnika), je Kerouac pomagal skriti oro\xc5\xbeje, vendar se je Carr naslednjega jutra predal. Kerouac je o tem dogodku pisal v dveh romanih._NEWLINE_Njihove odvisnosti so se za\xc4\x8dele z alkoholom, marihuano, morfinom in LSD-jem. Z drogami, ki v tem \xc4\x8dasu \xc5\xa1e niso bile prepovedane, so eksperimentirali, pravzaprav niso poznali njihovih u\xc4\x8dinkov. Trdili so, da so jim spodbudile kreativnost.\n_START_SECTION_\nSan Francisco in branje v Six Gallery\n_START_PARAGRAPH_\nKo je San Francisco postal sredi\xc5\xa1\xc4\x8de avantgardne umetnosti, se je v 50. letih tja preselila ve\xc4\x8dina beatnikov. Lawrence Ferlinghetti (tudi on je \xc5\xa1tudiral na Columbii, vendar se z beatniki ni nikoli sre\xc4\x8dal) je v San Franciscu leta 1953 odprl neodvisno knjigarno City Lights, ki je postala zbirali\xc5\xa1\xc4\x8de pesnikov in pisateljev. V tej zalo\xc5\xbebi so izhajale knjige, ki so se jih drugi zalo\xc5\xbeniki izogibali. _NEWLINE_Njihova poezija in proza se je \xc5\xbee od vsega za\xc4\x8detka \xc5\xa1irila najprej med prijatelji, nato pa z branji v lokalih, knjigarnah ... Najprej so se zbirali pri Kennethu Rexrothu doma, potem pa je Rexroth 7. oktobra 1955 v nekdanji popravljalnici in trgovini avtomobilov organiziral javno branje, zdaj znano kot Six Gallery reading. Ve\xc4\x8d kot sto ljudi je poslu\xc5\xa1alo branje petih pesnikov (Philip Lamantia, Michael McClure, Philip Whalen, Allen Ginsberg, Gary Snyder). Med ob\xc4\x8dinstvom je bil tudi Ferlinghetti, ki je naslednjega dne pisal Ginsbergu, da bi izdal njegovo prebrano pesem Howl. Ginsbergova pesni\xc5\xa1ka zbirka je iz\xc5\xa1la leto kasneje (1956), zaradi katere pa je imel Ferlinghetti te\xc5\xbeave zaradi obscene vsebine, leta 1957 je bila pesem prepovedana. _NEWLINE_S tem ve\xc4\x8derom se je uspeh beatni\xc5\xa1ke generacije \xc5\xa1ele za\xc4\x8del.\n_START_SECTION_\n\xc5\xbdenske v beatni\xc5\xa1ki generaciji\n_START_PARAGRAPH_\n\xc5\xbdenske so bile v beatni\xc5\xa1ki generaciji nekoliko v ozadju, vendar jih je bilo kar nekaj: Joan Vollmer (Burroughsova \xc5\xbeena), Diane Di Prima, Joyce Johnson, Carolyn Cassady, Hettie Jones, Joanne Kyger, Harriet Sohmers Zwerling in Ruth Weiss.\n_START_SECTION_\nIzvor imena\n_START_PARAGRAPH_\nJack Kerouac je izraz \xc2\xbbBeat Generation\xc2\xab\xc2\xa0vpeljal leta  1948, da bi opredelil znano podzemno antikonformisti\xc4\x8dno mladinsko gibanje v New Yorku. Ime je nastalo v pogovoru s pisateljem Johnom Clellonom Holmesom. Pridevnik beat lahko pomeni utrujen, pretepen, Kerouac pa je raz\xc5\xa1iril pomen na pozitivno stran; \xc2\xbbbeatific\xc2\xab\xc2\xa0(lat. \xc2\xbbbeatificus\xc2\xab\xc2\xa0pomeni sre\xc4\x8den). Beat je tudi ameri\xc5\xa1ka beseda za poudarek v besedi._NEWLINE_Izraz \xc2\xbbbeatnik\xc2\xab\xc2\xa0je skoval Herb Caen iz Beat Generation in imena ruskega satelita Sputnik.\n_START_SECTION_\nSpolnost\n_START_PARAGRAPH_\nKar nekaj beatnikov je bilo homoseksualnih ali biseksualnih, nekateri izmed njih povsem odkrito, vklju\xc4\x8dno z dvema izmed najbolj uglednih pisateljev (Ginsberg in Burroughs). _NEWLINE_Ginsbergerjeva pesem Howl je bila sporna ravno zaradi homoseksualne vsebine. Tudi Burroughsov Goli obed vsebuje seksualno vsebino, opise ekstremnih spolnih praks in uporabo drog. Publikacija obeh del je pomenila zmago nad cenzuro v ZDA.\n_START_SECTION_\nVplivi beatni\xc5\xa1ke generacije na zahodno kulturo\n_START_PARAGRAPH_\nBeatniki so pomembni zaradi poskusov liberalizacije tradicionalno tabuiziranih podro\xc4\x8dij, kot so spolnost z vsemi svojimi variacijami, polo\xc5\xbeaj najrazli\xc4\x8dnej\xc5\xa1ih manj\xc5\xa1in (\xc5\xbeensk, gejev in lezbijk), do destigmatizacije etni\xc4\x8dnih manj\xc5\xa1in, odprli so pomembna ekolo\xc5\xa1ka vpra\xc5\xa1anja._NEWLINE_Prodorno so vplivali beatniki v glasbi, \xc5\xa1e posebno v rocku. Vpliv beatnikov se deloma ka\xc5\xbee v imenu skupine The Beatles. Lennon je bil ljubitelj Jacka Kerouaca. Ginsberg se je spoprijateljil s \xc4\x8dlani te skupine in Paul McCartney mu je igral kitaro na albumu Ballad of the Skeletons. Ginsberg je prijateljeval tudi z Mickom Jaggerjem in Bobom Dylanom, kateri navaja Ginsberga in Kerouaca kot glavna vpliva. Beatnikom so se posku\xc5\xa1ali pribli\xc5\xbeati tudi \xc4\x8dlani skupine King Crimson in The Doors, Jim Morrison je kot glavni vpliv navedel Kerouaca. Britanska progresivna rock skupina Soft Machine je dobila ime po Burroughsovem romanu z istim imenom. Burroughsa kot vpliv na njegovo delo navaja tudi Bono.'